ইনকিলাব ডেস্ক : মালয়েশিয়ার রাষ্ট্রীয় কৌশলগত উন্নয়ন কোম্পানি মালয়েশিয়ান ডেভেলপমেন্ট বারহাদ (১এমডিবি)-এর সঙ্গে যুক্ত ১ বিলিয়ন ডলারের বেশি মূল্যের একটি সম্পত্তি বাজেয়াপ্ত করার নির্দেশ দিয়েছে যুক্তরাষ্ট্রের বিচার বিভাগ। মার্কিন বিচার বিভাগ গত বুধবার জানায়, ১এমডিবি তহবিলের অর্থ অপব্যবহার করে কেনা ওই সম্পত্তি আন্তর্জাতিক ষড়যন্ত্রের অংশ। অবৈধ টাকায় কেনা ২০টি সম্পত্তির লিস্ট গত বুধবার ক্যালিফোর্নিয়ার আদালতে উপস্থাপিত হয়। পরে আদালত সেসব সম্পত্তি জব্দের নির্দেশ দেন। সেখানে ১এমডিবির পাশাপাশি বেভারলি হিলসের একটি বিশাল আবাসিক এলাকা ও নিউ ইয়র্কের টাইম ওয়ার্নার সেন্টারের একটি পেন্টহাউসের নামও রয়েছে। এ বিষয়ে যুক্তরাষ্ট্রের অ্যাটর্নি জেনারেল ওয়াশিংটন ডিসিতে এক সংবাদ সম্মেলনে বলেন, বৈশ্বিক দুর্নীতির বিরুদ্ধে লড়াইয়ের অংশ হিসেবে এ পদক্ষেপ নেওয়া হয়েছে। যারা সরকারি সম্পত্তিকে ব্যক্তিগত সম্পত্তি হিসেবে অবৈধভাবে ব্যবহার করেন, তাদের জন্য যুক্তরাষ্ট্র কখনই স্বর্গরাজ্য হিসেবে গণ্য হবে না। ১এমডিবির মালিক মালয়েশিয়া সরকার। যুক্তরাষ্ট্রে কোনো মামলায় মালয়েশিয়ার প্রধানমন্ত্রী নাজিব রাজাকের নাম উল্লেখ করা হয়নি। তবে ১এমডিবির অর্থ কেলেঙ্কারিতে অভিযোগের তীর তার দিকেই। এদিকে প্রধানমন্ত্রী নাজিব রাজাক বলেছেন, ১এমডিবি তহবিলের অর্থ নিয়ে যে কোনো বৈধ তদন্তে যুক্তরাষ্ট্রকে পূর্ণ সহায়তা দেবে মালয়েশিয়া। নাজিব রাজাক তার বিরুদ্ধে আনীত অভিযোগ সবসময় অস্বীকার করেছেন। চলতি বছরের শুরুর দিকে মালয়েশিয়ার অ্যাটর্নি জেনারেল তাকে সব ধরনের অভিযোগ থেকে অব্যাহতি দেন। বিবিসি।